Támogatni fogja a hetedik cikkely szerinti eljárás megindítását javasló dokumentumot a szerdai szavazáson a Fidesz pártcsaládjának EP-beli frakcióvezetője.

Manfred Weber ezt a kedd délutáni plenáris ülés és az esti zárt ajtós Európai Néppárti (EPP) megbeszélés utáni sajtótájékoztatón mondta.

Tisztázni akarom a személyes álláspontomat erről az ügyről. Holnap a hetes cikkely elindítása mellett fogok szavazni. Azt hiszem, hogy volt elég párbeszéd. Mindig vitatkoztam, ha volt azoknál az országoknál kompromisszumkészség, amelyekkel kapcsolatban aggályaink voltak. Ha lenne kompromisszumkészség, akkor folytathatnánk a párbeszédet. De azt kell, hogy mondjam, hogy ma a plenáris ülésen és a csoportunkban a vitán, nem láttam semmi kompromisszumkészséget a magyar miniszterelnök részéről – fogalmazott a német CSU párt politikusa.

Az EPP képviselői szabadon voksolhatnak, a délutáni vitán elhangzottak alapján több képviselő is Weberhez hasonlóan igennel fog szavazni. A német CDU főtitkára hétfőn azt mondta, hogy támogatják Manfred Weber álláspontját a jelentéssel kapcsolatban. A 751 tagú EP-ben 34 képviselő tartozik a CDU/CSU-hoz.

Szűkszavúbb volt Webernél Orbán Viktor, a néppárti megbeszélés után csak annyit mondott az újságíróknak, hogy “mi az Európai Parlamenti választásokat az Európai Néppárttal közösen akarjuk megnyerni. És meg is fogjuk ezt tenni”. ‘

A “délutáni vita” után azt mondta a magyar miniszterelnök, hogy szerinte a konzervatív erőket összefogó pártcsalád reformra szorul, ha sikeres akar lenni a jövő évi EP-választásokon. Az EPP-nek a bevándorláspárti álláspontról át kellene állnia a határvédelem és az illegális migránsokkal szembeni határozott fellépés politikájára – fogalmazott.

Orbán szerint az EPP kedvére próbál tenni a szociáldemokratáknak és a liberálisoknak, hogy a jövő évi választások után koalíciót tudjon velük alkotni.

Weber egyébként a plenáris ülés vitáján is keményen kritizálta Orbán Viktort és kormánya politikáját.

“A migráció kérdésében lehetnek véleménykülönbségeink, de ha általánosságban azt mondjuk, hogy félni kell a muzulmánoktól, általánosságban támadunk egy vallást, akkor a dzsihadisták útjára lépünk, akik megpróbálnak konfliktust szítani a társadalmaink között” – fogalmazott a német politikus, aki a CSU tagja.

Címlapkép: MTI Fotó: Miniszterelnöki Sajtóiroda / Szecsődi Balázs